CELEX: 32013R1003
Language: lt
Date: 2013-07-12 00:00:00
Title: 2013 m. liepos 12 d. Komisijos deleguotasis reglamentas (ES) Nr. 1003/2013, kuriuo Europos Parlamento ir Tarybos reglamentas (ES) Nr. 648/2012 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms  Tekstas svarbus EEE

19.10.2013   
            
            
               LT
            
            
               Europos Sąjungos oficialusis leidinys
            
            
               L 279/4
            
         KOMISIJOS DELEGUOTASIS REGLAMENTAS (ES) Nr. 1003/2013
   2013 m. liepos 12 d.
   kuriuo Europos Parlamento ir Tarybos reglamentas (ES) Nr. 648/2012 papildomas nuostatomis dėl mokesčių, kuriuos Europos vertybinių popierių ir rinkų institucija taiko sandorių duomenų saugykloms
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 72 straipsnio 3 dalį,
   kadangi:
   
               (1)
            
            
               2010 m. lapkričio 24 d. Europos Parlamento ir Tarybos reglamento (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir kuriuo iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (2), 62 straipsnyje numatyta, kad Europos vertybinių popierių ir rinkų institucijos (EVPRI) pajamas turėtų sudaryti šiai institucijai Sąjungos teisės aktuose nustatytais atvejais mokami mokesčiai kartu su nacionalinių valdžios institucijų įnašais ir Sąjungos subsidija;
            
         
               (2)
            
            
               Sąjungoje įsteigtoms sandorių duomenų saugykloms turėtų būti taikomas registracijos mokestis, atitinkantis EVPRI išlaidas, patiriamas tvarkant registracijos paraišką. Išlaidos, susijusios su paraiškos vertinimu, didėja, kai sandorių duomenų saugykla ketina apimti ne mažiau kaip tris išvestinių finansinių priemonių klases arba siūlyti papildomas paslaugas. Todėl registracijos mokestis turėtų būti skaičiuojamas atsižvelgiant į šiuos du objektyvius kriterijus;
            
         
               (3)
            
            
               taip pat manoma, kad papildomų paslaugų ir pagrindinių (duomenų rinkimo ir saugojimo) paslaugų teikimas daugiau negu trijose išvestinių priemonių klasėse gali turėti tiesioginio poveikio būsimai sandorių duomenų saugyklos apyvartai. Todėl nustatant registracijos mokestį sandorių duomenų saugyklos turėtų būti skirstomos į tris kategorijas pagal tikėtiną bendrą apyvartą (didelė, vidutinė, maža tikėtina bendra apyvarta), kuriai turėtų būti taikomi skirtingi registracijos mokesčiai, priklausomai nuo to, ar jos ketina teikti papildomas paslaugas ar pagrindines paslaugas daugiau nei trijose išvestinių priemonių klasėse, ar abiejų rūšių paslaugas;
            
         
               (4)
            
            
               jeigu po registracijos sandorių duomenų saugykla pradeda teikti papildomas paslaugas arba veikti daugiau negu trijų išvestinių priemonių klasėse, taip patekdama į aukštesnę tikėtinos bendros apyvartos kategoriją, sandorių duomenų saugykla turėtų sumokėti pradžioje sumokėto registracijos mokesčio ir naująją jos kategoriją pagal bendrą apyvartą atitinkančio registracijos mokesčio skirtumą;
            
         
               (5)
            
            
               siekiant atgrasyti nuo nepagrįstų paraiškų teikimo, registracijos mokestis neturėtų būti grąžinamas nei tada, kai paraiškos teikėjas atsiima paraišką registracijos proceso metu, nei tada, kai registruoti atsisakoma;
            
         
               (6)
            
            
               siekiant veiksmingai naudoti EVPRI biudžetą ir kartu palengvinti valstybėms narėms ir Sąjungai tenkančią finansinę naštą, reikia užtikrinti, kad sandorių duomenų saugyklos padengtų bent visas su jų priežiūra susijusias sąnaudas. Mokesčių dydis turėtų būti nustatytas toks, kad būtų išvengta didelio su sandorių duomenų saugyklų veikla susijusio pertekliaus arba deficito susidarymo. Jei didelis deficitas arba perteklius nuolat kartojasi, Komisija turėtų peržiūrėti mokesčių dydį;
            
         
               (7)
            
            
               siekiant užtikrinti sąžiningą ir aiškų mokesčių paskirstymą, kuris kartu atspindi faktines administravimo pastangas, skirtas kiekvienam prižiūrimam subjektui, priežiūros mokestis turėtų būti skaičiuojamas remiantis sandorių duomenų saugyklos pagrindinės veiklos apyvarta. Sandorių duomenų saugyklai taikomi priežiūros mokesčiai turėtų būti proporcingi tos individualios sandorių duomenų saugyklos veiklai, palyginti su visų registruotų ir prižiūrimų sandorių duomenų saugyklų bendra veikla atitinkamais finansiniais metais. Tačiau atsižvelgiant į tai, kad egzistuoja kai kurios fiksuotos sandorių duomenų saugyklų priežiūros administracinės išlaidos, turi būti nustatytas minimalus priežiūros mokestis;
            
         
               (8)
            
            
               kadangi tais metais, kai sandorių duomenų saugykla registruojama, apie jos veiklą turima nedaug duomenų, pradinis metinis priežiūros mokestis turėtų būti apskaičiuotas remiantis registracijos mokesčiu ir EVPRI priežiūros pastangomis, kurias ji tais metais skyrė sandorių duomenų saugyklos priežiūrai;
            
         
               (9)
            
            
               sandorių duomenų saugyklos yra santykinai nauji subjektai, kurie teikia naujas reguliuojamas finansines paslaugas, todėl kol kas patikimo jų apyvartos įvertinimo nėra. Vis dėlto, siekiant įvertinti sandorių duomenų saugyklų apyvartą, reikėtų atsižvelgti į keletą rodiklių, visų pirma sandorių duomenų saugyklų pajamas iš pagrindinės finansinės veiklos, gautas centralizuotai renkant ir tvarkant duomenis apie išvestines finansines priemones, neskaitant pajamų, gautų iš papildomų paslaugų, sandorių, apie kuriuos pranešta per tam tikrą laiką, skaičių ir neužbaigtų sandorių skaičių kiekvieno laikotarpio pabaigoje. Pirmais sandorių duomenų saugyklos veiklos metais priežiūros mokestis turėtų atitikti EVPRI vykdomos priežiūros pastangas nuo registracijos datos iki metų pabaigos ir būti grindžiamas registracijos mokesčiais, nustatytais pagal tikėtiną bendros apyvartos lygį;
            
         
               (10)
            
            
               2013 m. įregistruotos sandorių duomenų saugyklos nepradės teikti pagrindinių paslaugų iki 2013 m. pabaigos ir jų veiklos lygis 2013 m. veikiausiai bus artimas nuliui. Todėl jų 2014 m. metinis priežiūros mokestis turėtų būti apskaičiuotas remiantis pagrindu imama apyvarta pirmąjį 2014 m. pusmetį;
            
         
               (11)
            
            
               atsižvelgiant į sandorių duomenų saugyklų sektoriaus naujumą ir galimus pokyčius ateityje, sandorių duomenų saugyklų apyvartos skaičiavimo metodas prireikus turėtų būti peržiūrėtas. Per ketverius metus nuo šio reglamento įsigaliojimo Komisija turėtų įvertinti šiame reglamente nustatyto apyvartos skaičiavimo metodo tinkamumą;
            
         
               (12)
            
            
               siekiant padengti pripažinimo ir metines priežiūros administravimo išlaidas, turėtų būti nustatytos trečiųjų šalių sandorių duomenų saugyklų, kurios kreipiasi dėl pripažinimo pagal atitinkamas Reglamento (ES) Nr. 648/2012 nuostatas, apmokestinimo taisyklės. Šiuo atžvilgiu EVPRI sąnaudos grindžiamos būtinomis išlaidomis, susijusiomis su tokių trečiųjų šalių sandorių duomenų saugyklų pripažinimu pagal to reglamento 77 straipsnio 2 dalį, bendradarbiavimo susitarimų su kompetentingomis trečiosios šalies, kurioje prašymą teikianti sandorių duomenų saugykla yra registruota pagal to reglamento 75 straipsnio 3 dalį, institucijomis sudarymu ir pripažintų sandorių duomenų saugyklų priežiūra. Su bendradarbiavimo susitarimų sudarymu susijusios išlaidos bus paskirstytos pripažintoms tos pačios trečiosios šalies sandorių duomenų saugykloms;
            
         
               (13)
            
            
               EVPRI vykdomos pripažintų trečiųjų šalių sandorių duomenų saugyklų priežiūros funkcijos daugiausia susijusios su bendradarbiavimo susitarimų įgyvendinimu, įskaitant veiksmingą atitinkamų institucijų apsikeitimą duomenimis. Šių funkcijų vykdymo išlaidas turėtų padengti priežiūros mokesčiai, taikomi pripažintoms sandorių duomenų saugykloms. Kadangi šios išlaidos bus daug mažesnės negu EVPRI patirtos registruotų sandorių duomenų saugyklų tiesioginės priežiūros Sąjungoje išlaidos, pripažintoms sandorių duomenų saugykloms taikomi priežiūros mokesčiai turėtų būti gerokai mažesni negu minimalus priežiūros mokestis, taikomas EVPRI tiesiogiai prižiūrimoms registruotoms sandorių duomenų saugykloms;
            
         
               (14)
            
            
               turint omenyje galimus pokyčius ateityje, prireikus derėtų peržiūrėti ir atnaujinti pagrindu imamos apyvartos skaičiavimo metodiką, taip pat registracijos, pripažinimo ir priežiūros mokesčių dydį;
            
         
               (15)
            
            
               nacionalinės kompetentingos institucijos patiria išlaidų vykdydamos veiklą pagal Reglamentą (ES) Nr. 648/2012, visų pirma susijusių su bet kokių užduočių pavedimu pagal Reglamento (ES) Nr. 648/2012 74 straipsnį. Šios išlaidos turėtų būti taip pat padengiamos iš sandorių duomenų saugyklų mokamų mokesčių EVPRI. Siekiant neleisti kompetentingoms institucijoms patirti nuostolių arba gauti pelno už pavestų užduočių atlikimą ar EVPRI suteiktą pagalbą, EVPRI turėtų atlyginti tik faktines tų nacionalinių kompetentingų institucijų patirtas išlaidas;
            
         
               (16)
            
            
               šis reglamentas turėtų tapti pagrindu EVPRI teisei taikyti mokesčius sandorių duomenų saugykloms. Siekiant nedelsiant supaprastinti veiksmingą ir produktyvią priežiūros ir vykdymo užtikrinimo veiklą, šis reglamentas turėtų įsigalioti trečią dieną po jo paskelbimo,
            
         PRIĖMĖ ŠĮ REGLAMENTĄ:
   I   SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiame reglamente nustatomos taisyklės, kuriomis vadovaudamasi Europos vertybinių popierių ir rinkų institucija (EVPRI) taiko mokesčius sandorių duomenų saugykloms už jų registraciją, priežiūrą ir pripažinimą.
   2 straipsnis
   Visų priežiūros išlaidų kompensavimas
   Iš sandorių duomenų saugykloms taikomų mokesčių padengiamos:
   
               a)
            
            
               visos EVPRI patiriamos sandorių duomenų saugyklų registracijos ir priežiūros, vykdomos pagal Reglamentą (EB) Nr. 648/2012, išlaidos, įskaitant su sandorių duomenų saugyklų pripažinimu susijusias išlaidas;
            
         
               b)
            
            
               nacionalinių kompetentingų institucijų išlaidų, patiriamų vykdant veiklą pagal Reglamentą (ES) Nr. 648/2012 ir visų pirma susijusių su bet kokių užduočių pavedimu pagal Reglamento (ES) Nr. 648/2012 74 straipsnį, kompensavimo išlaidos.
            
         3 straipsnis
   Pagrindu imama apyvarta
   1.   Sandorių duomenų saugyklos pagrindu imama apyvarta atitinkamais finansiniais metais (n) yra kiekvieno iš toliau išvardytų elementų trečdalio suma:
   
               a)
            
            
               pajamų, gautų vykdant pagrindines funkcijas – centralizuotai renkant ir tvarkant duomenis apie sandorių duomenų saugyklos išvestines finansines priemones, remiantis ankstesnių metų (n-1) audituotomis ataskaitomis, padalintų iš visų ankstesnių metų (n-1) pajamų, gautų vykdant pagrindines funkcijas – centralizuotai renkant ir tvarkant duomenis apie visų sandorių duomenų saugyklų išvestines finansines priemones;
            
         
               b)
            
            
               sandorių, apie kuriuos per ankstesnius metus (n-1) pranešta sandorių duomenų saugyklai, skaičiaus, padalinto iš viso sandorių, apie kuriuos per ankstesnius metus (n-1) pranešta visoms registruotoms sandorių duomenų saugykloms, skaičiaus;
            
         
               c)
            
            
               užregistruotų nebaigtų sandorių ankstesnių metų (n-1) gruodžio 31 d. skaičiaus, padalinto iš viso ankstesnių metų (n-1) gruodžio 31 d. visose registruotose sandorių duomenų saugyklose užregistruotų neužbaigtų sandorių skaičiaus.
            
         Konkrečios sandorių duomenų saugyklos pagrindu imama apyvarta (toliau pateiktoje formulėje – TRi) kaip nurodyta pirmoje pastraipoje, skaičiuojama taip:
   
      
   2.   Jei sandorių duomenų saugykla veiklą vykdė ne visus metus (n-1), pagrindu imama apyvarta apskaičiuojama pagal 1 dalyje pateiktą formulę ekstrapoliuojant sandorių duomenų saugyklos kiekvieno iš 1 dalies a, b ir c punktuose nurodytų elementų vertes, apskaičiuotas tam mėnesių skaičiui, kurį sandorių duomenų saugykla vykdė veiklą tais metais (n-1), visiems metams (n-1).
   4 straipsnis
   Mokesčių koregavimas
   1.   Sandorių duomenų saugykloms taikomų mokesčių dydis turėtų būti nustatytas toks, kad būtų išvengta didelio pertekliaus arba deficito susidarymo.
   Nuolat pasikartojant dideliam pertekliui arba deficitui, Komisija peržiūri mokesčių dydį.
   2.   Jei sandorių duomenų saugykloms taikomų mokesčių (n) metais nepakanka visoms EVPRI būtinoms sandorių duomenų saugyklų registracijos, priežiūros ir pripažinimo išlaidoms padengti, EVPRI reikalinga suma padidina (n + 1) metų sandorių duomenų saugykloms, registruotoms visus (n) metus ir vis dar registruotoms (n + 1) metais, taikomus priežiūros mokesčius.
   3.   Mokesčių koregavimas atsižvelgiant į 2 dalyje aprašytą deficitą apskaičiuojamas kiekvienai individualiai sandorių duomenų saugyklai proporcingai jos pagrindu imamai apyvartai (n) metais.
   II   SKYRIUS
   
      MOKESČIAI
   
   5 straipsnis
   Mokesčių rūšys
   1.   Sąjungoje įsteigtoms sandorių duomenų saugykloms, teikiančioms registracijos paraišką pagal Reglamento (ES) Nr. 648/2012 55 straipsnio 1 dalį, taikomi tokių rūšių mokesčiai:
   
               a)
            
            
               registracijos mokesčiai pagal 6 straipsnį;
            
         
               b)
            
            
               metiniai priežiūros mokesčiai pagal 7 straipsnį.
            
         2.   Trečiosiose šalyse įsteigtoms sandorių duomenų saugykloms, teikiančioms pripažinimo paraišką pagal Reglamento (ES) Nr. 648/2012 77 straipsnio 1 dalį, taikomi tokių rūšių mokesčiai:
   
               a)
            
            
               pripažinimo mokesčiai pagal 8 straipsnio 1 dalį;
            
         
               b)
            
            
               pripažintų sandorių duomenų saugyklų metiniai priežiūros mokesčiai pagal 8 straipsnio 2 dalį.
            
         6 straipsnis
   Registracijos mokestis
   1.   Individualių paraišką teikiančių sandorių duomenų saugyklų mokėtinas registracijos mokestis apskaičiuojamas pagal paraiškos įvertinimui ir nagrinėjimui būtinas priežiūros pastangas ir tikėtiną sandorių duomenų saugyklos bendrą apyvartą, kaip nurodyta 2–6 dalyse.
   2.   Apskaičiuojant registracijos mokesčio dydį, atsižvelgiama į tokią veiklą:
   
               a)
            
            
               sandorių duomenų saugyklos papildomų paslaugų, tokių kaip sandorių patvirtinimas, prekybos suderinimas, kredito įvykių aptarnavimas, portfelių patvirtinimas arba portfelių sumažinimas, teikimą;
            
         
               b)
            
            
               sandorių duomenų saugyklos saugojimo paslaugų teikimą trijose ar daugiau išvestinių finansinių priemonių klasėse.
            
         3.   2 dalies tikslais bet kurioje iš toliau nurodytų situacijų laikoma, kad sandorių duomenų saugykla teikia papildomas paslaugas:
   
               a)
            
            
               kai ji teikia tiesiogines papildomas paslaugas;
            
         
               b)
            
            
               kai taip pačiai grupei kaip ir sandorių duomenų saugykla priklausantis subjektas teikia netiesiogines papildomas paslaugas;
            
         
               c)
            
            
               kai subjektas, su kuriuo sandorių duomenų saugykla sudarė susitarimą dėl bendradarbiavimo teikiant paslaugas prekybos ar poprekybinės grandinės ar verslo linijos kontekste, teikia papildomas paslaugas.
            
         4.   Kai sandorių duomenų saugykla nevykdo jokios iš 2 dalyje išvardytų rūšių veiklos, laikoma, kad šios sandorių duomenų saugyklos tikėtina bendra apyvarta yra maža ir ji moka 45 000 EUR dydžio registracijos mokestį.
   5.   Kai sandorių duomenų saugykla vykdo vieną iš dviejų 2 dalyje išvardytų rūšių veiklą, laikoma, kad šios sandorių duomenų saugyklos tikėtina bendra apyvarta yra vidutinė ir ji moka 65 000 EUR dydžio registracijos mokestį.
   6.   Kai sandorių duomenų saugykla vykdo abiejų 2 dalyje išvardytų rūšių veiklą, laikoma, kad šios sandorių duomenų saugyklos tikėtina bendra apyvarta yra didelė ir ji moka 100 000 EUR dydžio registracijos mokestį.
   7.   Jei paslaugų teikimas iš esmės pasikeičia ir dėl to pagal 4, 5 ir 6 dalis sandorių duomenų saugyklai privaloma mokėti didesnį registracijos mokestį negu sumokėtas iš pradžių, sandorių duomenų saugykla turi sumokėti iš pradžių sumokėto registracijos mokesčio ir dėl esminio pokyčio taikytino didesnio registracijos mokesčio skirtumą.
   7 straipsnis
   Metinis priežiūros mokestis, taikomas registruotoms sandorių duomenų saugykloms
   1.   Registruotai sandorių duomenų saugyklai taikomas metinis priežiūros mokestis.
   2.   Bendras metinis priežiūros mokestis už konkrečius finansinius metus (n) apskaičiuojamas taip:
   
               a)
            
            
               apskaičiuojant bendrą metinį priežiūros mokestį už konkrečius finansinius metus (n), pagrindu imamos numatomos išlaidos, susijusios su sandorių duomenų saugyklų priežiūra ir įtrauktos į tų metų EVPRI biudžetą, sudarytą ir patvirtintą pagal Reglamento (ES) Nr. 1095/2010 63 straipsnį;
            
         
               b)
            
            
               bendras metinis priežiūros mokestis už konkrečius finansinius metus (n) apskaičiuojamas iš numatomų išlaidų pagal a punktą atimant:
               
                           i)
                        
                        
                           visus registracijos mokesčius, sandorių duomenų saugyklų sumokėtus pagal 6 straipsnį konkrečiais finansiniais metais (n), ir papildomus registracijos mokesčius, registruotų sandorių duomenų saugyklų sumokėtus konkrečiais finansiniais metais (n), įvykus esminiams jų registracijos pokyčiams, kaip nurodyta 6 straipsnio 7 dalyje;
                        
                     
                           ii)
                        
                        
                           visus pripažinimo mokesčius, sumokėtus trečiosios šalies sandorių duomenų saugyklų pagal 8 straipsnį tais konkrečiais finansiniais metais (n);
                        
                     
                           iii)
                        
                        
                           pradinį priežiūros mokestį, mokėtiną sandorių duomenų saugyklų konkrečiais finansiniais metais (n) pagal 4 dalį;
                        
                     
         
               c)
            
            
               registruota sandorių duomenų saugykla moka metinį priežiūros mokestį, gautą padalinus visą metinį priežiūros mokestį, apskaičiuotą pagal b punktą, visoms sandorių duomenų saugykloms, registruotoms n-1 metais, proporcingai sandorių duomenų saugyklos pagrindu imamos apyvartos daliai visoje visų registruotų sandorių duomenų saugyklų pagrindu imamoje apyvartoje, apskaičiuotoje pagal 3 straipsnio 1 dalį ir pakoreguotoje pagal 4 straipsnio 2 ir 3 dalis.
            
         3.   Bet kokiu atveju sandorių duomenų saugykla moka ne mažesnį kaip 30 000 EUR dydžio metinį priežiūros mokestį.
   4.   Nukrypstant nuo 2 ir 3 dalių, sandorių duomenų saugykla savo registracijos metais moka pradinį priežiūros mokestį, lygų mažesniam šių šių:
   
               a)
            
            
               registracijos mokesčiui, mokėtinam pagal 6 straipsnį;
            
         
               b)
            
            
               registracijos mokesčiui pagal 6 straipsnį, padaugintam iš darbo dienų nuo registracijos dienos iki metų pabaigos skaičiaus ir 60 darbo dienų santykio.
            
         Šis skaičiavimas atliekamas taip:
   
      
   
      
   8 straipsnis
   Trečiosios šalies sandorių duomenų saugyklų pripažinimo mokestis
   1.   Sandorių duomenų saugykla, teikianti pripažinimo paraišką, moka paraiškos mokestį, apskaičiuojamą sudedant:
   
               a)
            
            
               20 000 EUR;
            
         
               b)
            
            
               sumą, gautą padalinus 35 000 EUR iš sandorių duomenų saugyklų iš tos pačios trečiosios šalies, kurios yra arba pripažintos EVPRI arba pateikusios pripažinimo paraišką, bet dar nėra pripažintos, skaičiaus.
            
         2.   Sandorių duomenų saugykla, pripažinta pagal Reglamento (ES) Nr. 648/2012 77 straipsnio 1 dalį, moka 5 000 EUR dydžio metinį priežiūros mokestį.
   III   SKYRIUS
   
      MOKĖJIMO IR KOMPENSAVIMO SĄLYGOS
   
   9 straipsnis
   Bendra mokėjimo tvarka
   1.   Visi mokesčiai mokami eurais. Jų mokėjimo būdai nurodyti 10, 11 ir 12 straipsniuose.
   2.   Už vėluojančius mokėjimus kasdien skaičiuojami delspinigiai, lygūs 0,1 % mokėtinos sumos.
   10 straipsnis
   Registracijos mokesčių mokėjimas
   1.   Visa 6 straipsnyje nurodyto registracijos mokesčio suma mokama sandorių duomenų saugyklai pateikiant registracijos paraišką.
   2.   Registracijos mokesčiai negrąžinami, jei sandorių duomenų saugykla atsiima registracijos paraišką prieš EVPRI priimant pagrįstą sprendimą registruoti arba atsisakyti registruoti, arba jei registruoti atsisakoma.
   11 straipsnis
   Metinių priežiūros mokesčių mokėjimas
   1.   7 straipsnyje nurodytas metinis priežiūros mokestis už konkrečius finansinius metus mokamas dviem įmokomis.
   Pirmoji įmoka, lygi dviem trečdaliams apskaičiuoto metinio priežiūros mokesčio, sumokama iki tų metų vasario 28 d. Jeigu tuo metu dar nežinoma pagrindu imama apyvarta, apskaičiuojama pagal 3 straipsnį, apyvartos skaičiavimas grindžiamas paskutine pagrindu imama apyvarta pagal 3 straipsnį.
   Antroji įmoka sumokama iki rugpjūčio 31 d. Antrosios įmokos sumą sudaro pagal 7 straipsnį apskaičiuotas metinis priežiūros mokestis, atėmus pirmosios įmokos sumą.
   2.   EVPRI siunčia įmokų sąskaitas sandorių duomenų saugykloms ne vėliau kaip 30 dienų iki atitinkamos mokėjimo datos.
   12 straipsnis
   Pripažinimo mokesčių mokėjimas
   1.   Visa 8 straipsnio 1 dalyje nurodyto pripažinimo mokesčio suma mokama sandorių duomenų saugyklai pateikiant pripažinimo paraišką. Šis mokestis negrąžinamas.
   2.   Kiekvieną kartą gavus naują paraišką dėl trečiosios šalies sandorių duomenų saugyklos pripažinimo, EVPRI iš naujo perskaičiuoja 8 straipsnio 1 dalies b punkte nurodytą sumą.
   EVPRI vienodomis dalimis grąžins jau pripažintoms tos pačios trečiosios šalies sandorių duomenų saugykloms pagal 8 straipsnio 1 dalies b punktą apskaičiuotos sumos ir perskaičiavus gautos sumos skirtumą. Šis skirtumas grąžinamas tiesioginiu mokėjimu arba sumažinant kitais metais mokėtinus mokesčius.
   3.   Pripažinta sandorių duomenų saugykla sumoka metinį priežiūros mokestį iki kiekvienų finansinių metų vasario mėn. pabaigos. EVPRI nusiunčia mokėjimo sąskaitą pripažintai sandorių duomenų saugyklai ne vėliau kaip 30 dienų iki tos datos.
   13 straipsnis
   Kompetentingų institucijų išlaidų kompensavimas
   1.   Iš sandorių duomenų saugyklų registracijos, priežiūros ir pripažinimo mokesčius renka tik EVPRI.
   2.   EVPRI kompensuoja kompetentingų institucijų išlaidas, patirtas vykdant veiklą pagal Reglamentą (ES) Nr. 648/2012, visų pirma susijusias su bet kokių užduočių pavedimu pagal Reglamento (ES) Nr. 648/2012 74 straipsnį.
   IV   SKYRIUS
   
      PEREINAMOJO LAIKOTARPIO IR BAIGIAMOSIOS NUOSTATOS
   
   14 straipsnis
   2013 m. mokesčiai
   1.   Sandorių duomenų saugyklos, pateikusios registracijos paraiškas 2013 m., sumoka visą 6 straipsnyje nurodytą registracijos mokestį per 30 dienų nuo šio reglamento įsigaliojimo arba registracijos paraiškos pateikimo dieną, priklausomai nuo to, kuri data yra vėlesnė.
   2.   2013 m. registruotos sandorių duomenų saugyklos už 2013 m. sumoka visą pradinį metinį priežiūros mokestį, apskaičiuotą pagal 7 straipsnio 4 dalį, per 60 dienų nuo šio reglamento įsigaliojimo arba 30 dienų nuo sprendimo dėl registracijos priėmimo, priklausomai nuo to, kuri data yra vėlesnė.
   3.   Trečiųjų šalių sandorių duomenų saugyklos, pateikusios pripažinimo paraiškas 2013 m., sumoka visą 8 straipsnio 1 dalyje nurodytą pripažinimo mokestį per 30 dienų nuo šio reglamento įsigaliojimo arba paraiškos pateikimo dieną, priklausomai nuo to, kuri data yra vėlesnė.
   4.   2013 m. pripažintos trečiųjų šalių sandorių duomenų saugyklos už 2013 m. sumoka visą metinį priežiūros mokestį, apskaičiuotą pagal 8 straipsnio 3 dalį, per 60 dienų nuo šio reglamento įsigaliojimo arba 30 dienų nuo sprendimo dėl pripažinimo priėmimo, priklausomai nuo to, kuri data yra vėlesnė.
   15 straipsnis
   2013 m. registruotų sandorių duomenų saugyklų metinis priežiūros mokestis už 2014 m.
   1.   2013 m. registruotos sandorių duomenų saugyklos moka metinį priežiūros mokestį už 2014 m., apskaičiuotą pagal 7 straipsnį remiantis jų pagrindu imama apyvarta laikotarpiu nuo 2014 m. sausio 1 d. iki 2014 m. birželio 30 d., kaip nustatyta šio straipsnio 2 dalyje.
   2.   Siekiant apskaičiuoti 2014 m. priežiūros mokestį, taikomą pagal 7 straipsnį 2013 m. registruotoms sandorių duomenų saugykloms, pagrindu imama sandorių duomenų saugyklos apyvarta bus kiekvieno iš toliau išvartytų elementų trečdalių suma:
   
               a)
            
            
               pajamų, gautų vykdant pagrindines funkcijas – centralizuotai renkant ir tvarkant duomenis apie sandorių duomenų saugyklos išvestines finansines priemones laikotarpiu nuo 2014 m. sausio 1 d. iki 2014 m. birželio 30 d., padalintų iš visų pajamų, gautų vykdant pagrindines funkcijas – centralizuotai renkant ir tvarkant duomenis apie visų sandorių duomenų saugyklų išvestines finansines priemones laikotarpiu nuo 2014 m. sausio 1 d. iki 2014 m. birželio 30 d.;
            
         
               b)
            
            
               sandorių, apie kuriuos laikotarpiu nuo 2014 m. sausio 1 d. iki 2014 m. birželio 30 d. pranešta sandorių duomenų saugyklai, skaičiaus, padalinto iš viso sandorių, apie kuriuos pranešta visoms registruotoms sandorių duomenų saugykloms laikotarpiu nuo 2014 m. sausio 1 d. iki 2014 m. birželio 30 d., skaičiaus;
            
         
               c)
            
            
               2014 m. birželio 30 d. užregistruotų neužbaigtų sandorių skaičiaus, padalinto iš bendro 2014 m. birželio 30 d. užregistruotų neužbaigtų sandorių visose registruotose sandorių duomenų saugyklose skaičiaus.
            
         3.   2013 m. registruotų sandorių duomenų saugyklų metinis priežiūros mokestis už 2014 m. mokamas dviem įmokomis.
   Pirmoji įmoka sumokama iki 2014 m. vasario 28 d. ir atitinka registracijos mokestį, kurį sandorių duomenų saugykla sumokėjo 2013 m. pagal 6 straipsnį.
   Antroji įmoka sumokama iki rugpjūčio 31 d. Antrosios įmokos sumą sudaro pagal 1 ir 2 dalis apskaičiuotas metinis priežiūros mokestis, atėmus pirmosios įmokos sumą.
   Kai pirmąja įmoka sandorių duomenų saugyklos sumokėta suma yra didesnė už metinį priežiūros mokestį, apskaičiuotą pagal 1 ir 2 dalis, EVPRI grąžina sandorių duomenų saugyklai pirma įmoka sumokėtos sumos ir metinio priežiūros mokesčio, apskaičiuoto pagal 1 ir 2 dalis, skirtumą.
   4.   2014 m. metinio priežiūros mokesčio įmokų sąskaitas 2013 m. registruotoms sandorių duomenų saugykloms EVPRI išsiunčia ne vėliau kaip 30 dienų iki mokėjimo dienos.
   5.   Gavus audituotas 2014 m. ataskaitas, 2013 m. registruotos sandorių duomenų saugyklos praneša EVPRI apie bet kokius 2 dalies a, b ir c punktuose nurodytų rodiklių, naudojamų apskaičiuojant pagrindu imamą apyvartą pagal 2 dalį, pasikeitimus, kilusius dėl galutinių duomenų ir apskaičiavimui naudotų laikinų duomenų skirtumo.
   Sandorių duomenų saugyklos turės sumokėti už 2014 m. faktiškai sumokėto metinio priežiūros mokesčio ir metinio priežiūros mokesčio už 2014 m., mokėtino pasikeitus 2 dalies a, b arba c punktuose nurodytiems rodikliams, naudojamiems apskaičiuojant pagrindu imamą apyvartą pagal 2 dalį, skirtumą.
   Bet kokio papildomo mokesčio, kurį sandorių duomenų saugyklos turi sumokėti pasikeitus 2 dalies a, b arba c punktuose nurodytiems rodikliams, naudojamiems apskaičiuojant pagrindu imamą apyvartą pagal 2 dalį, sąskaitą EVPRI išsiunčia ne vėliau kaip 30 dienų iki atitinkamos mokėjimo datos.
   16 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. liepos 12 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 201, 2012 7 27, p. 1.
   
      (2)  OL L 331, 2010 12 15, p. 84.